Aika: 5.11.2015 klo 8.15-10.30

Paikka: Martti Ahtisaaren koulu, Lehtoniementie 103

Jäsenet: Eveliina Bovellan

Tiina Jäntti

Elizabeth Järveläinen

Erja Mielonen (saapui klo 8.35)

Anna Salmi (poissa)

Jussi-Markus Turunen

Varpu Voutilainen

Kerstin Ylönen

Ennen kokousta Varpu Voutilainen esitteli suunnitteluryhmän jäsenille koulun tiloja sekä varhennetun englannin ja kieltenopetuksen materiaaleja.

**§ 1 Kokouksen avaus**

Kokous avattiin klo 8.54.

**§ 2 KieKu-hankkeen toiminnan suunnittelua**

* KieKu-logo:

Hatsalan klassillisen koulun kuvataidepainotteisen 8E-luokan oppilaat ovat suunnitelleet KieKu-hankkeelle logoa Elizabeth Järveläisen ohjeistuksen pohjalta. Logoehdotukset olivat esillä kokouksessa, ja suunnitteluryhmä valitsi parhaaksi Kiia Rädyn työn. Voittaja saa palkinnoksi elokuvalipun ja 8E-luokka yhteisen karkkirasian. Logoon lisätään vielä teksti Kieliä Kuopiossa, ja Jussi Turunen muokkaa logon sähköiseen muotoon seuraavaan kokoukseen mennessä.

* Teemaviikko 11.-15.4.2016:

Hanke on saanut kolme tarjousta monikulttuurisuuteen ja suvaitsevaisuuteen painottuvan teemaviikon ohjelman järjestämiseksi. SPR ja Yhteiset lapsemme Oy tarjosivat aiheeseen liittyviä työpajoja ala- ja yläkoululaisille ja Töttöröö Live tubemiittiä 5.-9.-luokkalaisille.

Päätettiin hyväksyä SPR:n tarjous työpajoista 5.-8. luokille. Työpajat pyörivät 2-3 päivää hankkeessa mukana olevilla neljällä koululla. Työpajat ovat ilmaisia, ja Kieku-hanke maksaa mahdolliset matka-, majoitus- ja lounaskulut.

Yhteiset lapsemme Oy:n toimintakonsepti vaikutti samantyyppiseltä kuin Savonia amk:n sosionomiopiskelijoiden tai Savon ammatti- ja aikuisopiston lähihoitajaopiskelijoiden opinnäytetöihin liittyvät projektit, joten päätettiin, että kysytään ensin näiden oppilaitosten halukkuutta osallistua teemaviikon ohjelman järjestämiseen. Heidän vastuullaan olisivat 1.-4. luokkien työpajat. Eveliina ottaa asiassa yhteyttä sosiaali- ja terveysalan vastuuopettajaan.

Tubemiitit (Youtubeen videoita lataavien nuorten vloggaajien yleisötapaamiset) ovat saavuttaneet viime aikoina suuren suosion. Suunnitteluryhmän mielestä monikulttuurisuutta ja suvaitsevaisuutta edistetään parhaiten, kun aiheesta kertovat nuoret nuorille. Päätettiin, että teemaviikon lopuksi järjestetään Nuorisoareena 44:ssä kaksi samansisältöistä tubemiittiä, joissa esiintyy kaksi Töttöröö Liven tuottamaa tubettajaa. Ensimmäinen tubemiitti olisi 5.-6.-luokkalaisille ja toinen 7.-8.-luokkalaisille. Haastattelijaksi pyydetään Tanssiteatteri Minimin Antti Lahtea.

Nuoremmalle kohderyhmälle teemaviikon huipentaa improvisaatioteatteriesitys, jota päätettiin kysyä ensin Kuopion kaupunginteatterilta. Esim. Kommandoryhmä voisi sopia tähän tarkoitukseen. Eveliina ottaa asiassa yhteyttä Virpi Rautsialaan.

Teemaviikko näkyy ja kuuluu kouluilla myös mm. julisteina ja päivänavauksina. Helmikuun aikana kouluilla järjestetään aiheeseen liittyvä julistekilpailu, ja paras työ palkitaan 50 euron lahjakortilla luokan omaan rahastoon. Parhaista julisteista tehdään näyttely esim. koulun info-tv:een.

Servicaan otetaan uudelleen yhteyttä teemaviikon aikana tarjoiltavan etnisen ruoan osalta.

* Opettajien täydennyskoulutus:

Hanke järjestää kaksikielisen (suomi – englanti) opetuksen ja saksan kielellä rikastetun opetuksen opettajille täydennyskoulutusta, joka sopii myös varhennetun englannin ja muiden kielten opettajille. Erityisesti toivottiin koulutusta TVT:n käytöstä ja peda.netin hyödyntämisestä kaksikielisessä, kielirikasteisessa ja kielten opetuksessa. Koulutus pyritään järjestämään työaikana. Eveliina kysyy sopivia kouluttajia ja tiedustelee Eila Kumpulaiselta, mitä kieltenopetukseen liittyviä koulutuksia Kuopion kaupungilla on jo suunnitteilla ensi vuodelle.

* Materiaalihankinnat:

Liitteenä Kalevalan, Martti Ahtisaaren ja Rajalan koulujen materiaalien hankintatoiveet KieKu-hankkeesta. Hatsalan klassillisen koulun materiaalitoivelista toimitetaan myöhemmin. Materiaalit hankitaan ohjausryhmän hyväksynnän jälkeen.

**§ 3 Muut asiat**

Ei muita asioita.

**§ 4 Seuraava kokous**

Seuraava kokous pidetään 7.12. klo 11.30 – 14.00 Kalevalan koulun Pohjantien yksikössä.

**§ 5 Kokouksen päättäminen**

Kokous päätettiin klo 10.24.